﻿ VIAŢĂ ŞTIINŢIFICĂ SIMPOZIONUL NAŢIONAL CU PARTICIPARE INTERNAŢIONALĂ „ZILELE FRANCISC I. RAINER” – 2017 IOAN MĂRGINEAN În perioana 27–29 aprilie 2017 s-a defăşurat la Bucureşti Simpozionul naţional cu participare internaţională „Zilele Francisc I. Rainer”, în organizarea unui grup de institute de cercetare şi organizaţii profesionale. Este vorba despre institute ale Academiei Române: Institutul de Antropologie (care în denumirea sa are numele savantului din titulatura simpozionului), director prof. univ. dr. Alexandru Ispas; Institutul Naţional de Cercetări Economice „Costin C. Kiriţescu”, director general prof. univ dr. Luminiţa Chivu, cu unităţile: Institutul de cercetare a Calităţii Vieţii, director Cătălin Zamfir, membru corespondent al Academiei Române, şi Centrul de Cercetări Demografice, director prof. univ. dr. Vasile Gheţău; Institutul naţional pentru Sănătatea Mamei şi Copilului „Alessandrescu-Rusescu”, director prof. univ. dr. Nicolae Suciu; Comisia de Antropologie a Academiei Române; Societatea Academică de Antropologie. În fapt, este vorba despre o amplă conferinţă ştiinţifică de natură interdisciplinară, de la antropologie şi demografie la sociologie, economie, calitatea vieţii, educaţie, mediu natural şi alte domenii. Pentru pregătirea acestei manifestări ştiinţifice s-a constituit un consiliu ştiinţific din partea organizatorilor, a Academiei Române, Academiei de Ştiinţe Medicale şi Academiei Oamenilor de Ştiinţă, precum şi specialişti din străinătate. Reprezentanţi ai institutelor organizatoare au format comitetul de organizare, organizator/coordonator fiind doctor Andrei Kozma, Institutul Naţional pentru Sănătatea Mamei şi Copilului. După alocuţiunile de deschidere din partea entităţilor organizatoare a urmat o microconferinţă omagială „Vladimir Trebici”, susţinută de către prof. univ. dr. Vasile Gheţău. Voi menţiona acum câteva aspecte despre cele două personalităţi ştiinţifice aflate pe prima pagină a programului evenimentului evocat aici. Mai întâi o concidenţă, ambii savanţi s-au născut în localităţi din apropierea Cernăuţilor: Rainer în 1874, Trebici în anul 1916, dar ajung să-şi desfăşoare activitatea ştiinţifică şi didactică în Bucureşti. Rainer urmează liceul şi Facultatea de Medicină din Bucureşti, lucrează ca medic şi cadru didactic, în anul 1937 este copreşedinte al celui de-al XVII-lea Congres CALITATEA VIEŢII, XXVIII, nr. 2, 2017, p. 211–212 212 IOAN MĂRGINEAN 2 Internaţional de Antropologie şi Arheologie Preistorică de la Bucureşti, iar în anul 1940 devine director al nou înfiinţatului Institut de Antropologie. Se stinge din viaţă în anul 1944, după ce cu un an înainte devenea membru de onoare al Academiei Române (Dumitru Danciu, termen în „Mica enciclopedie – sociologi români” coord. Ştefan Costea, Editura Expert, Bucureşti, 2001). Din păcate, şi institutul este desfiinţat în acel an, rămânând doar un grup de cercetare afiliat la un alt institut până în anul 1950, când Ştefan Milcu înfiinţează Centrul de Antropologie (cu preocupări principale de antropologie fizică). Din 1965 intră în structura Academiei Române – dezvoltându- se şi componenta culturală, cu aportul cercetătorilor Vasile Caramelea şi Gheorghiţă Geană (Cătălin Zamfir, Iancu Filipescu coordonatori, „Sociologie Românească 1900–2010. O istorie socială”, Editura Eikon, Bucureşti, 2015). Cât priveşte cea de-a doua personalitate – Vladimir Trebici, urmează studiile la Cernăuţi: Facultatea de Filozofie şi Litere, absolvită în 1938, şi Facultatea de Drept absolvită în 1939. Obţine doctoratul în filozofie la Universitatea din Bucureşti. A lucrat la Direcţia Generală de Statistică, cadru didactic la Institutul de Ştiinţe Economice, precum şi la alte instituţii de învăţământ superior, a coordonat Secţiunea Demografică ONU (termen, Dumitru Danciu, op.cit.). În anul 1990 devine membru corespondent al Academiei Române, apoi i se acordă titlul de academician. Din anul 1991 este cercetător la Institutul de Cercetare a Calităţii Vieţii, iar în anul 1995 înfiinţează Centrul de Cercetări Demografice (îndeplineşte funcţia de director) în cadrul Institutului Naţional de Cercetări Economice. Se stinge din viaţă la vârsta de 83 de ani, lăsând în urmă o operă ştiinţifică valoroasă. Revenind la evenimentul ştiinţific din acest an, în prima zi au avut loc o serie de microconferinţe pe temele antropologie şi demografie, s-a lansat volumul „Antropologie şi educaţie”, Editura Academiei Române, 2017 (coordonatori Andrei Kozma; Cristiana Glavce – secretar ştiinţific, anterior director al IA „Francisc I. Rainer”; Constantin Bălăceanu Stolnici), apoi au urmat două sesiuni de comunicări. În celelalte două zile s-au desfăşurat alte patru sesiuni de comunicări. Prin diversitatea conţinutului şi calitatea comunicărilor prezentate, simpozionul „Zilele Francisc I. Rainer – 2017” se constituie într-un eveniment de primă importanţă. El a prilejuit întâlnirea şi dialogul între specialişti din diverse domenii de cercetare având ca teme oamenii, viaţa, activitatea şi sănătatea lor, iar prin diseminarea contribuţiilor se asigură accesul pentru cei interesaţi, atât ca descriere şi analize, cât şi ca politici recomandate pentru a fi adoptate. 